Broj: 01-076/25-3448/2

Podgorica, 28.07.2025. godine

Klub poslanika Demokratske partije socijalista

Poslanik, g-din Andrija Nikolić

**POSLANIČKO PITANJE**

Zašto Vi i PES ćutite povodom sve agresivnijeg istorijskog revizionizma i veličanja kvislinškog četničkog pokreta od strane vaših partnera iz vlasti?

**ODGOVOR**

Poštovani poslaniče,

Insistirajući na ovim temama još jednom cijeloj crnogorskoj javnosti pokazujete da su nacionalne podjele visoko na listi vaših političkih prioriteta.

Međutim, isto tako budite svjesni da u tom kolu ni ja, a ni Pokret Evropa sad - nikada nećemo igrati.

I to nije “ćutanje” kako ste ga interpretirali u Vašem pitanju pokušavajući, vjerovatno, da mi po ko zna koji put spočitate nezainteresovanost i zadnje namjere. To je odlučnost da se Crna Gora istrgne iz kandži podjela i prebrojavanja i posveti razvoju i rastu. A Vi bi, kao sada već iskusan političar, trebalo da znate da buku prave samo plitki potoci.

Stoga, ponavljam, Pokret Evropa sad pruža ruku svima koji, bez obzira na razliku u pojedinim stavovima, svojim djelovanjem doprinose ispunjavanju ciljeva: 1) članstva u Evropskoj uniji i 2) jačanju ekonomskog standarda građana.

Sa druge strane, kako je zapisano i u platformi “Barometar 26”, sve teme koje imaju potencijal da polarizuju javnost nisu i neće biti dio našeg diskursa i djelovanja.

U konačnom, budite uvjereni da Crnu Goru od pokušaja istorijskog i bilo kog drugog revizionizma neće spasiti vaše filipike. Spasiće je zakoni koje ste usvojili za bolje i kvalitetnije obrazovanje, zapošljavanje, socijalnu zaštitu, infrastrukturu… Jer jedino snažeći društveno-ekonomsko biće zemlje, čuvamo i njenu prošlost i budućnost.

Ono što posebno želim da naglasim, čisto da bi ostali do kraja jasni - PES nikada neće podržati bilo kakvo djelovanje suprotno interesima Crne Gore. Dakle, nikada.

Stoga, poslaniče, ne ćutim. Pokušavam da radim. Pozivam i sve druge da urade isto. Pravnike da se bave zakonom, sportiste sportom, ljekare zdravljem, sveštena lica vjerom… Pozivam i vas da uradite isto. I da konačno, na dnevni red stavimo teme razvoja i rasta, evropske perspektive i izgradnje zajednice po mjeri u kojoj ćemo podizati našu djecu.

S poštovanjem,

 **PREDSJEDNIK VLADE**

mr Milojko Spajić